In nomine Patris et Filii et Spiritus sancti, amen. Notum sit omnibus hominibus praesentibus et futuris sanctae matris Ecclesiae filiis quod Raynardus dominus de Glana, pro remissione peccatorum suorum et pro salute animae suae et pro anima patris sui Poncii et pro animabus parentum suorum ac pro uxore sua Adelaida nomine, dedit Domino Deo et sanctis apostolis ejus Petro et Paulo ad locum Marciniacum, ubi jamdicta uxor ejus habitum sanctae conversationis accepit, tres mansos terrae in villa quae vocatur Lavaleda in manu domni Umberti prioris, et quicquid ad mansos pertinet et homines decem cum uxoribus suis et filiis et filiabus eorum tam futuros quam praesentes, et omnem progeniem quae ex eis exitura est. Sunt vero homines ii quos praesentialiter dedit qui in eisdem mansis et villa supranominata inhabitant: Joannes et Bernardus et Uldradus, et Engelbaldus cum sorore sua, jam defuncto patre et matre eorum, Alquardus quoque et mater ejus, Joannes alius et uxor ejus, Constabulus et fratres illius et sorores et mater eorum. Istos vero in vita sua dedit in vestitura et post mortem suam dedit alios cum uxoribus et filiis et filiabus eorum, Albertus scilicet de Sancto Gengulfo et Leonem fratrem ejus et infantes eorum, Engelbertum de Monte et uxorem ejus, et filios et filias eorum, Bernardum mariscalcum et uxorem illius cum filiis et filiabus suis et omnem progeniem quae ex eis exitura est, cum terra et omnem eorum substantiam dedit et quicquid in eis ab antecessoribus suis habebat, tenebat vel possidebat. Dedit etiam clausum suum vineae optimum quod in supradicta villa Avalada situm est; et testes sunt Siguinis de Glana, Hugo Rabot, Gaufredus de Castellione, Arnulfus de Stacia, Altaldus de Monte Rulione, Walterius Barel, Hugo Roninus, Rainaldus Caalinus, Radulfus de Sancto Petro et alii quamplures.